เงินบาทปรับตัวในกรอบแคบ....รอความชัดเจนคดียึดทรัพย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

.....วารุณี สิทธิถาวร
ในช่วงต้นสัปดาห์ที่ผ่านมา (2226 ก.พ. 2553) ค่าเงินบาทเปิดตลาดที่ระดับ 33.14 บาทต่อเหรียญสหรัฐ ในวันทำการแรกของสัปดาห์ ปรับแข็งค่าขึ้นจาก 33.17 บาทต่อเหรียญสหรัฐ ในช่วงปลายสัปดาห์ โดยมีแรงหนุนจากการฟื้นตัวของเงินยูโรหลังมีแรงซื้อกลับในช่วงสั้นๆ และมีแนวโน้มปรับตัวในทิศทางแข็งค่าตามสกุลเงินภูมิภาคที่ปรับตัวขึ้นเป็นส่วนใหญ่ นำโดยเงินรูเปียห์หลังได้ปัจจัยบวกจากภาวะการลงทุนในตลาดหุ้นเปิดตลาดในแดนบวก 
ขณะเดียวกันค่าเงินบาทยังได้ปัจจัยหนุนหลังสำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ เผยข้อมูลจีดีพีไตรมาส 4/2552 ของไทยขยายตัวเกินคาดที่ 5.8% จากระยะเดียวกันปีก่อน ทำให้ทั้งปี 2552 จีดีพีไทยติดลบ 2.3% เทียบกับที่คาดว่าจะติดลบ 2.7% ขณะเดียวกันสภาพัฒน์ยังมีการปรับเพิ่มการคาดการณ์อัตราการขยายตัวในปี 2553 สู่ระดับ 3.54.5% จากเดิมที่คาดว่าจะขยายตัว 3.04.0% 
ทั้งนี้ ค่าเงินบาทยังคงปรับตัวในทิศทางแข็งค่าและขยับสู่ระดับ 33.12 บาทต่อเหรียญสหรัฐ ในช่วงบ่ายตามการฟื้นตัวของยูโรและภาวะการลงทุนในตลาดหุ้นภูมิภาคที่ปรับตัวดี โดยมีแรงหนุนจากการคาดการณ์ว่าจะมีการให้ความช่วยเหลือกรีซอย่างรวดเร็ว หลังมีรายงานว่ากระทรวงการคลังของเยอรมนีเตรียมแผนช่วยเหลือมูลค่า 2.02.5 หมื่นล้านยูโรแก่กรีซ 
อย่างไรก็ดี เงินบาทยังคงปรับตัวในกรอบแคบๆ ใกล้ระดับ 33.14 บาทต่อเหรียญสหรัฐ ในช่วงเช้าวันอังคาร เนื่องจากนักลงทุนบางส่วนยังชะลอการซื้อขายและจับตาแถลงการณ์ของนายเบน เบอร์แนนคี ประธานเฟด ที่จะแถลงต่อสภาคองเกรสในวันพุธและพฤหัสบดีเพื่อหาสัญญาณบ่งชี้ถึงทิศทางอัตราดอกเบี้ยหลังจากเฟดสร้างความประหลาดใจด้วยการปรับขึ้นอัตราดอกเบี้ยมาตรฐานในช่วงปลายสัปดาห์ที่ผ่านมา
อย่างไรก็ดีใน ระยะสั้นเงินบาทยังคงปรับตัวในกรอบแคบเนื่องจากยังไม่มีปัจจัยใหม่เข้ามาชี้นำตลาด อีกทั้งนักลงทุนชะลอการซื้อขายในช่วงระหว่างรอความชัดเจนของปัจจัยการเมือง
ในช่วงกลางสัปดาห์ค่าเงินบาทเปิดตลาดที่ระดับ 33.10 บาทต่อเหรียญสหรัฐ ในช่วงเช้าวันพุธอ่อนค่าลงจากช่วงต้นสัปดาห์ อันเป็นผลจากการดีดตัวขึ้นของเงินเหรียญสหรัฐ หลังนักลงทุนเริ่มปรับลดการลงทุนในสินทรัพย์เสี่ยงเพราะเริ่มไม่มั่นใจต่อเศรษฐกิจโลก หลังดัชนีความเชื่อมั่นของผู้บริโภคสหรัฐดิ่งลงต่ำสุดในรอบ 11 เดือน เช่นเดียวกับความเชื่อมั่นของภาคธุรกิจจากสถาบัน IFO ของเยอรมนีที่ออกมาแย่กว่าที่คาดในเดือน ก.พ. พร้อมระบุว่าเศรษฐกิจเยอรมนีอาจหดตัวในช่วงไตรมาสแรกของปีนี้ ซึ่งปัจจัยดังกล่าวทำให้นักลงทุนเลี่ยงความเสี่ยงและกลับเข้าซื้อสินทรัพย์ปลอดภัย รวมถึงเงินเหรียญสหรัฐ 
ขณะเดียวกันเงินบาทยังได้รับผลกระทบ หลังนักลงทุนเอเชียมีความไม่แน่ใจมากขึ้นเมื่อจีนดำเนินมาตรการใหม่เพื่อจำกัดการปล่อยสินเชื่อมากเกินไปของธนาคารพาณิชย์ โดยสื่อทางการรายงานว่าผู้ควบคุมกฎระเบียบด้านธนาคารของจีนได้แจ้งธนาคารพาณิชย์ ให้จำกัดการปล่อยสินเชื่อใหม่แก่บริษัทสินเชื่อของรัฐบาลท้องถิ่นเพื่อป้องกันความเสี่ยงของการผิดนัดชำระหนี้ ที่อาจเกิดขึ้น โดยปัจจัยดังกล่าวส่งผลกระทบต่อภาวะการลงทุนในตลาดหุ้นและฉุดให้สกุลเงินในภูมิภาคอ่อน ค่าลงเป็นส่วนใหญ่ 
อย่างไรก็ตาม เงินบาทยังคงปรับตัวในกรอบแคบก่อนปิดทรงตัวที่ระดับ 33.04 บาทต่อเหรียญสหรัฐ โดยได้แรงหนุนจากภาวะการลงทุนในตลาดหุ้นไทยที่ยังคงยืนเหนือระดับ 700 จุดได้แม้จะมีแรงกดดันจากปัจจัยการเมืองในประเทศก็ตาม
ในช่วงปลายสัปดาห์ ค่าเงินบาทเปิดตลาดที่ระดับ 33.02 บาทต่อเหรียญสหรัฐ ในช่วงเช้าวันพฤหัสบดี ปรับแข็งค่าขึ้นจากช่วงกลางสัปดาห์และมีแนวโน้มแข็งค่าขึ้นในช่วงเช้านี้ โดยมีแรงหนุนจากการร่วงลงของเงินเหรียญสหรัฐที่ขาดปัจจัยบวกจากทิศทางอัตราดอกเบี้ย หลังการแถลงการณ์ของนายเบน เบอร์แนนคี ประธานธนาคารกลางสหรัฐ (เฟด) กล่าวว่า แม้จะมีสัญญาณในเชิงบวกแต่ตลาดแรงงานยังอ่อนแออย่างมาก และมีการกล่าวย้ำถึงความจำเป็นในการคงอัตราดอกเบี้ยในระดับต่ำต่อไป ซึ่งเป็นการสยบกระแสคาดการณ์ที่ว่าเฟดใกล้จะทำการคุมเข้มนโยบายการเงินหลังจากที่มีการปรับขึ้นอัตราดอกเบี้ยมาตรฐานในสัปดาห์ที่ผ่านมา ขณะเดียวกันดอลลาร์สหรัฐฯ ยังได้รับผลกระทบจากข้อมูลเศรษฐกิจที่อ่อนแอหลังทางการรายงานว่ายอดขายบ้านใหม่ของสหรัฐฯ ร่วงสู่ระดับต่ำสุดเป็นประวัติการณ์ 
อย่างไรก็ดี เงินบาทปรับอ่อนค่าลงในช่วงบ่ายตามการร่วงลงของยูโรที่ถูกกดดันอย่างต่อเนื่องเกี่ยวกับปัญหาภาคการคลังของกรีซ 
อีกทั้งนักลงทุนยังมองว่ามีความ เป็นไปได้ที่สแตนดาร์ด แอนด์ พัวร์ส อาจจะปรับลดอันดับความน่าเชื่อถือที่ BBB+ ของกรีซลง 1 หรือ 2 ขึ้นภายใน 1 เดือน โดยระบุถึงความเสี่ยงในช่วงขาลงต่อการขยายตัวทางเศรษฐกิจที่อาจขัดขวางการปรับลดยอดขาดดุลงบประมาณ ซึ่งปัจจัยดังกล่าวกระตุ้นให้นักลงทุนกลับเข้าซื้อดอลลาร์สหรัฐฯ เพิ่มขึ้น อย่างไรก็ดี เงินบาทยังคงปรับตัวในกรอบแคบก่อนปิดที่ระดับ 33.04 บาทต่อเหรียญสหรัฐ เนื่องจากปริมาณการทำธุรกรรมที่เบาบางในช่วงก่อนรู้ผลตัดสินคดียึดทรัพย์อดีตนายกรัฐมนตรี และอ่อนค่าลงสู่ระดับ 33.08 บาทต่อเหรียญสหรัฐ ในช่วงเปิดตลาดวันศุกร์ เนื่องจากนักลงทุนยังคงชะลอการทำธุรกรรมเพื่อจับตาผลการตัดสินของศาลฎีกาในช่วงบ่าย ขณะเดียวกันเงินบาทยังได้รับแรงกดดันจากภาวะการลงทุนในตลาดหุ้นภูมิภาคที่ซบเซาหลังข้อมูล การจ้างงานและยอดสั่งซื้อสินค้าคงทนของสหรัฐฯ ออกมาอ่อนแอ อีกทั้งได้รับแรงกดดันเพิ่มเติมหลังมีรายงานข่าวว่าเจ้าหน้าที่ควบคุมกฎระเบียบของจีนอาจ เรียกร้องให้ธนาคารพาณิชย์ขนาดใหญ่ของจีนเพิ่มสัดส่วนเงินกองทุนต่อสินทรัพย์เสี่ยงขึ้นอีก 0.5%สู่ระดับ 11.5% ซึ่งเป็นมาตรการล่าสุดในการควบคุมสภาพคล่องในระบบการเงิน ซึ่งปัจจัยดังกล่าวกดดันการเคลื่อนไหวของสกุลเงินภูมิภาคในช่วงปลายสัปดาห์ ขณะที่เงินบาทร่วงลง สู่ระดับ 33.08 บาทต่อดอลลาร์สหรัฐฯ ในช่วงสั้นๆ ก่อนศาลประกาศคำพิพากษาคดียึดทรัพย์ แต่เริ่มฟื้นตัวขึ้นในช่วงบ่ายและปรับตัวสู่ระดับ 33.02 บาทต่อดอลลาร์สหรัฐฯ ขณะที่นักลงทุนยังออกไปนอกตลาดเพื่อดูความชัดเจนทางการเมืองในช่วงท้ายตลาดวันศุกร์